Слован Лібэрац

«**Сло́ван**» () — чэскі футбольны клюб з гораду Лібэрцу. Заснаваны ў 1958 годзе. Трохразовы чэмпіён Чэхіі, двухразовы ўладальнік Кубка Чэхіі (2000, 2015).

## Гісторыя
Першым папярэднікам футбольнага клюбу «Лібэрац» быў футбольны клуб «Райхэнбэргер», заснаваны ў 1899 годзе. Паколькі Лібэрац быў горадам, дзе большасьць жыхароў былі немцамі, да 1945 году менавіта немцы стварылі першы клюб, які спаборнічаў у сваёй уласнай лізе. Першы чэскі футбольны клюб, «Лібэрац», быў заснаваны па Першай сусьветнай вайне 11 траўня 1919 году. Да Другой сусьветнай вайны паўсталі яшчэ некалькі чэскіх клюбаў. У 1938 годзе было падпісанае Мюнхэнскае пагадненьне, паводле якога прадстаўнікі Вялікабрытаніі, Францыі, Італіі і Нямеччыны прымусілі Чэхаславаччыну здаць сваю памежную тэрыторыю Гітлеру. Пасьля таго, як горад Лібэрац трапіў у склад Трэцяга Райху, чэскі футбол зьнік у горадзе на сем гадоў.

Па заканчэньні Другой сусьветнай вайны і вызваленьня Чэхаславаччыны ў 1945 годзе Лібэрац набыў характар чэскага гораду. Першы паваенны матч быў згуляны ў Турнаве 10 чэрвеня 1945 году футбольным клюбам «Славай» зь Лібэрца. 15 ліпеня 1945 году прадстаўнікі чэскіх футбольных клюбаў з памежных раёнаў, якія аднавілі сваю дзейнасьць, сустрэліся ў гатэлі «Радніца». Вынікам сустрэчы стала рашэньне, што кожны зь іх мусіць працягваць гуляць у той жа лізе, у якой ён гуляў да 1938 году. Пасьля сямі гадоў вымушанай бязьдзейнасьці «Славай» зноў была ўлучана ў клясу IА. У 1958 годзе было пастаноўлена, што мясцовыя клюбы «Іскра» і «Славай» мусяць быць закрытыя і аб’яднаныя ў адную каманду, якая б займела патэнцыял на здабыцьцё месца ў Першай лізе чэмпіянату Чэхаславаччыны. Не зважаючы на тое, што гэты плян выклікаў вельмі нэгатыўную рэакцыю сярод футбалістаў і заўзятараў, у рэшце рэшт яны перадумалі. У выніку 12 ліпеня 1958 году паўстаў аб’яднаны клюб «Слован». Першапачатковы плян не спрацаваў, бо «Слован» доўгі час ня меў посьпеху ў барацьбе за месца ў Першай лізе і нават на пэўных этапах сваёй гісторыі вылятаў у рэгіянальны дывізіён або трэцюю лігу. У 1970-х гадах «Словану» ўдалося вярнуцца ў Другую лігу, у якой на той момант выступалі пяць багемскіх, адная мараўская і дзесяць славацкіх камандаў. Празь вялікія адлегласьці футбалістам зь Лібэрцу нават даводзілася лятаць самалётамі, каб згуляць супраць камандаў з усходніх ускрайкаў краіны.

Пасьля пераадоленьня фінансавага крызісу, у якім апынуўся клюб пасьля Аксамітнай рэвалюцыі 1989 году, «Слован» нарэшце атрымаў шанец прабіцца ў найвышэйшую лігу. Па распадзе краіны на Чэхію і Славаччыну шэсьць найлепшых камандаў другой лігі былі пераведзеныя ў новаўтвораную чэскую Першую лігу. Толькі тады «Слован» узьняўся ў Першую лігу ў 1993 годзе, замацаваўшыся там на доўгія гады. У 1990-х гадах клюб пераважна быў сярэдняком у турнірнай табліцы. У 2002 годзе «Слован», ачолены трэнэрам Ладзіславам Шкорпілам, упершыню стаў чэмпіёнам Чэхіі і першым чэмпіёнам краіны па-за межамі Прагі. Дзякуючы гэтаму, лібэрцы трапілі ў Лігу чэмпіёнаў, дзе ў трэцім адборачным раўндзе сустрэліся зь «Мілянам», саступіўшы італьянцам толькі паводле правіла выязднога гола.

## Склад
: *Актуальны на 22 лютага 2026 году*

## Крыніцы

## Вонкавыя спасылкі
* Афіцыйны сайт

Катэгорыя:Лібэрац
Катэгорыя:Зьявіліся ў 1958 годзе